МыIэрысэхэмкIэ щIагъэнэнущ
УФ-м и Президент Путин Владимир иджыблагъэ хуэзащ Кавказ Ищхъэрэм егъэщIылIа IуэхухэмкIэ министр Кузнецов Лев. Иужьрейм къэралым и Iэтащхьэр хигъэгъуэзащ щIыналъэм зегъэужьынымкIэ программэр гъэзэщIа зэрыхъум.
— Япэ лъэхъэнэр хуэгъэзат Кавказым сыт щыгъуи къегугъуэкIа, иджыри къегугъуэкI социальнэ зэщхьэщыкIыныгъэхэр гъэкIуэдыным, — жиIащ абы, — школ 62-рэ, узыншагъэр хъумэным и IуэхущIапIэу 13, нэгъуэщIхэр яухуащ. Егъэджэныгъэ IэнатIэм щIэуэ тIысыпIэу мин 30-м щIигъу къыщызэIуахащ. 2014 гъэм Кавказ Ищхъэрэм ЕГЭ-р зэрыщата щIыкIэм дагъуэ хуащIауэ щытащ. Иджы апхуэдэ щыIэжкъым.
— ЩIыналъэм лэжьапIэншэхэр хэпщIыкIыу нэхъ мащIэ щыхъуащ, — и гуапэ хъууэ гу лъитащ Путиным.
— Школхэр, сабий садхэр, узыншагъэм и IуэхущIапIэхэр духуэкIэрэ, зэрыгурыIуэгъуэщи, лэжьапIэ IэнатIэщIэхэр къызэIутхащ. Аращ зи фIыгъэр, — щыхьэт техъуащ Кузнецовыр.
Абы къыдэкIуэу лэжьапIэщIэхэр къыщызэIуах туризмэм и IэнатIэми.
— Дэ Урысейм дыкъызэрыщыхэжаныкIыфынум и мызакъуэу, хамэ къэрал туристхэри къетшэлIэфынущ, — жи-Iащ министрым. — Къызэрыдэдхьэхыфынури тенджызкъым, атIэ узыншагъэр гъэбыдэн и лъэныкъуэкIэщ. Инвестицэхэр хэдмылъхьэми, илъэс къэс Кавминводхэм зыщызыгъэпсэху цIыхухэм я бжыгъэм проценти 7-8-кIэ хохъуэ. Бгы лыжэхэр-щэ? Дэ диIэщ Iуащхьэмахуи Архъызи, мы зэманым Шэшэным и Ведучи курортым яужь дохьэ.
Кавказым къалэну хуагъэуващ ерыскъыпхъэ шынагъуэншагъэмкIэ лъэпкъ программэм куууэ хыхьэну.
— Мыбдеж Iэпщэ къару куэд ущыхуейщ, ауэ ар Iейкъым ерыскъыпхъэхэм я фIагъыр къызэрегъэпэщри,- къыхигъэщхьэхукIащ Кузнецовым. — Псом нэхърэ нэхъыщхьэр а бгылъэ щIыпIэхэм щыпсэухэм лэжьапIэ къахузэIухынырщ. Абы мыхьэнэшхуэ иIэщ цIыхухэр мыIэпхъуэн и лъэныкъуэкIэ.
— Ауэ иджырей техникэр къагъэсэбэпын хуейт, — жиIащ Путиным.
— Техникэм ухуейщ, ауэ мыIэрысэр IэкIэ фIэкIа къыпыпч хъунукъым ар куэдрэ щылъын папщIэ, — идакъым министрым.
— Сэ сызэригугъэмкIэ, ди къэралым мыIэрысэу къыщрахьэлIэр хуэдищкIэ нэхъ мащIэщ щашхым нэхърэ,- игу къигъэкIыжащ Президентым.
— Дэ IэмалыфIхэр диIэщ къэралыр мыIэрысэхэмкIэ пэрыхьэту иридгъэкъуну, — къыхигъэщхьэхукIащ Кузнецов — дэ ар тхузэфIэкIынущ.
Смирнов Дмитрий.
«Комсомольская правда»
